### Ο τόπος, η χώρα, ο πλανήτης που ζω: Ψηφιακό Υλικό για Εκπαιδευτικούς
Αρχική | Η χώρα όπου ζούμε | Αλλαγές στο περιβάλλον της χώρας μας | Αλλαγές στον ουρανό της χώρας μας | Ο καιρός και οι εποχές στη χώρα όπου ζούμε | Πληροφορίες

## Αλλαγές στον ουρανό της χώρας μας

Προτεινόμενη διάρκεια: 1 διδακτική ώρα

Στόχος: Οι μαθητές/τριες να ερευνήσουν αλλαγές στον ουρανό της χώρας τους.

Μαθησιακά Αποτελέσματα:

- εντοπίζουμε τα σημεία του ορίζοντα με τη χρήση της πυξίδας στην αυλή του σχολείου και στην τάξη μας
- διαπιστώνουμε ότι η ανατολή και η δύση ταυτίζονται με την ανατολή και τη δύση του Ήλιου
- διαπιστώνουμε ότι η βελόνα της πυξίδας δείχνει πάντα τον βορρά

Η ενότητα ξεκινά με την καταγραφή των κυριότερων κεφαλαίων γραμμάτων (στα αγγλικά) που βρίσκουμε πάνω σε μια πυξίδα: Ν (North=Βορράς), S (South=Νότος), W (West=Δύση), E (East=Ανατολή). Αξιοποιούμε για τον ίδιο σκοπό και το αντίστοιχο ΨΜΑ.

Ακολουθεί η υπενθύμιση της διαδικασίας προσανατολισμού που γνωρίζουν από τις προηγούμενες τάξεις, η οποία ξεκινά με την εύρεση της Ανατολής παρατηρώντας και καταγράφοντας τη θέση του Ήλιου το πρωί που φτάνουν οι μαθητές και οι μαθήτριες στο σχολείο (δεξί χέρι δείχνει την Ανατολή, το αριστερό τη Δύση, μπροστά μας ο Βορράς και πίσω μας ο Νότος).

Στη συνέχεια χρησιμοποιούν μια πυξίδα και αφού τους ενημερώσουμε ότι η βελόνα της δείχνει πάντα τον Βορρά τους ζητάμε να επιβεβαιώσουν με τη χρήση της ότι σωστά έχουν προηγουμένως εντοπίσει και τα υπόλοιπα σημεία του ορίζοντα. Είναι σημαντικό να περιστρέψουν την πυξίδα, κρατώντας πάντα σε οριζόντια θέση, ώστε να παρατηρήσουν ότι η βελόνα της δείχνει συνέχεια προς την ίδια κατεύθυνση, αυτή του Βορρά.